Suid-Afrikaners sterf soos vlieë op die paaie – praag.co.za — 20 jaar jonk!
Volgens die minister van vervoer, Dipuo Peters, is daar reeds 924 noodlottige padongelukke tot op 28 Desember aangemeld. In KwaZulu-Natal was daar 211 ongelukke waarin 249 mense dood is. In Gauteng was daar 156 noodlottige ongelukke waarin 174 mense omgekom het. In die Oos-Kaap was daar 129 noodlottige ongelukke waarin 161 mense die lewe gelaat het.
Die totale aantal sterftes in al dié ongelukke beloop “minstens 1 143 mense”.
Peters sê dat daar 50 minder noodlottige ongelukke en 25 minder sterftes as in die ooreenstemmende tydperk verlede jaar was. Sy meen egter dit is “kommerwekkend dat daar sedert 23 Desember ŉ toename was in die aantal ongelukke en sterftes”. Daar was van 1 Desember tot 23 Desember 539 noodlottige ongelukke waarin 677 mense omgekom het.
Peters meen dit is “opvallend dat 31% van noodlottige ongelukke tussen 22:00 en 06:00 plaasvind”. Sy het gesê daar is teen 28 Desember reeds 415 mense vir spoedoortredings in hegtenis geneem. Die vinnigste spoed wat aangeteken is, was 265 k.p.u. in die Vrystaat. Minstens 904 mense is reeds vir dronkbestuur aangekeer.
Skrywer praagGepubliseer op 31 Desember 2014 Kategorieë Nuus, Suider-AfrikaSleutelwoord Dipuo Peters, feestyd, motorongelukke
Vorige Vorige artikel: 98% van onafhanklike skole se matrikulante slaag
Volgende Volgende artikel: Voorspoedige Nuwejaar aan al ons lesers!